बिलाड़ि (बाल-कविता)
बाघक मौसी कहै छी जकरा, तकरहि नाम "बिलाड़ि" छै ।
 एक्कहि कुल केर जीव दूनू छै, बहुतहि छोट बिलाड़ि छै । ।
 छोट ओकर कद-काठी छै तेँ, विचरि रहल निर्बाध छै ।
 पैघ बिलाड़ि जेकाँ ओक्कर नञि, सिकुड़ि रहल साम्राज्य छै । ।
 कखनहुँ म्याँउ-म्याँउ बाजैत अछि, खन गुम्हरैत आबाज छै ।
 घऽर-आङ्गन कि बाध-बोन, सभठाँ मार्यारक राज छै । ।
 एतबा कीर्त्ति जे कहबी बनि गेल, "गोनू झाक बिलाड़ि छै" । ।
 मांसुभक्षी आ चतुर शिकारी, मूसक करैछ शिकार छै ।
 माछक चाट बहुत छै ओकरा, दूधक सद्यः काल छै । ।
 सीक टुटल तँऽ भाग बिलाड़िक, तेँ ई कहबी विधान छै । ।
 घर-आङ्गन जे भेटैछ हरदम, सएह कहबैछ "बिलाड़ि" छै ।
 तेनुआ ओ जगुआर जेकाँ ओ, गाछ चढ़एमे माहिर छै ।
 *१ - गोनू झाक खिस्साक बिलाड़ि ततेक ने प्रशिद्ध भेल कि ओकरा नाम पर कहबीअहि बनि गेल ।
 *२ - "सीक" वस्तुतः दूध, दऽही आ माखन आदिकेँ बिलाड़िसँ सुरक्षित रखबाक एकटा सस्ता लेकिन बहुत नीक उपाए छल ।
 *३ - "बिलाड़ि" वस्तुतः मनुक्खहि केर परिवेशमे रहैत अछि आ जे जंगली परिवेशमे रहैत अछि से "बनबिलाड़ि" कहबैत अछि । बनबिलाड़िकेँ "खटाँसु" (उच्चारण - खटाँउस या खटौंस) अथवा "खटाँस" सेहो कहल जाइत अछि । मुदा "खटाँसु" या "खटाँस" शब्दक अन्तर्गत "बनबिलाड़िक" अतिरिक्त एकटा आन जन्तु सेहो अबैत अछि जकरा अंग्रेजीमे "सीवेट" (CEVET) कहल जाइत अछि । एकर गुणक आधार पर एकरा मैथिलीमे "गन्हबिलाड़ि" कहि सकैत छी (हलाँकि मैथिलीमे एकर ई नाँओ प्रचलित नञि अछि) ।
 *४ - बिलाड़ि कुल (Family - FELIDAE) केर मात्र ४ टा सदस्य गाछ पर चढ़बामे माहिर होइत अछि । ओ चारू सदस्य अछि - तेन्दुआ (तेनुआ), जगुआर, बनबिलाड़ि आ स्वयं बिलाड़ि ।
 मैथिली पाक्षिक इण्टरनेट पत्रिका "विदेह" केर 210म अंक (15 सितम्बर 2016) (वर्ष 9, मास 105, अंक 210) केर "बालानां कृते" स्तम्भमे प्रकाशित । 